Incident grav la metrou. O persoană a căzut pe șinele de tren, la stația Eroilor
- Emma Cristescu
- 27 mai 2024, 15:03
Incident grav la metrou. O persoană a căzut pe șinele de tren la stația Eroilor, iar circulația a fost oprită. Reprezentanții Metrorex au luat în considerare o tentativă de suicid. Bărbatul a fost extras în viaţă de pe şine şi este conștient şi cooperant. El a fost transportat la spital. Începând cu 14:16, circulația trenurilor de metrou a fost reluată în condiții normale.
Incident grav la metrou
„Metrorex informează că astăzi, 27.05.2024, în jurul orei 13:30, în stația de metrou Eroilor 1, linia 3, un călător a căzut în calea de rulare, posibilă tentativă de suicid. Personalul Metrorex a anunțat SMURD pentru intervenție. Conform procedurilor interne, organele abilitate împreună cu Metrorex vor deschide o anchetă de cercetare pentru a se stabili împrejurările în care s-a produs evenimentul.Vom reveni cu detalii referitoare la circulația trenurilor”, anunță reprezentanții Metrorex, potrivit Observator.
A mai avut loc un incident asemănător
În aprilie, un alt călător a căzut pe șine în stația Obor. Un echipaj SMURD a ajuns la fața locului pentru a-i acorda ajutor persoanei găsite pe calea de rulare a trenurilor. Aceasta nu ar fi răspuns manevrelor de resuscitare, astfel că ar fi fost declarat decesul.
„Metrorex informează că astăzi, 18.04.2024, în jurul orei 19:00, în statia de metrou Obor, în sensul de mers spre Gara de Nord, un călător a căzut în calea de rulare, posibilă tentativă de suicid. Personalul Metrorex a anunţat SMURD pentru intervenţie”, a transmis Metrorex. Organele abilitate împreună cu Metrorex au deschis o anchetă. Autoritățile au luat în calcul și varianta sinuciderii.
Numărul tentativelor de suicid la metrou s-au înmulțit
Numărul tentativelor de suicid la metrou s-au înmulțit în ultimele luni. La începutul lunii februarie, un bărbat a încercat sa se sinucidă la stația Orizont. Acesta a fost înlăturat de pe calea de rulare a trenului. De asemenea, tot în luna februarie, un bărbat și-a pus capăt zilelor și s-a aruncat în fața metroului. Tragedia a avut loc la stația Unirii. Echipele medicale au ajuns rapid la fața locului, dar nu s-a mai putut face nimic.